钦定古今图书集成/明伦汇编/官常典/第679卷 > 宋务光
## 钦定古今图书集成/明伦汇编/官常典/第679卷 > 宋务光

按《唐书》本传：“务光，字子昂，一名烈，汾州西河人。举进
士及第，调洛阳尉，迁右卫骑曹参军。神龙元年大水，
诏文武九品以上官直言极谏。务光上书曰：‘后王乐
闻过罔不兴，拒谏罔不乱。乐闻过则下情通，下情通
则政无缺，此所以兴也；拒谏则群议壅，群议壅则上
孤立，此所以乱也。臣尝观天人相与之际，有感必应’”，
其间甚密。是以教失于此，变生于彼。《易》曰：“天垂象，见
吉凶，圣人象之。”窃见自夏以来，水气勃戾，天下多罹
其灾，洛水暴涨，漂损百姓。《传》曰：“简宗庙，废祠祀，则水
不润下。”夫王者即位，必郊祀天地，严配祖宗。自陛下
御极，郊庙山川，不时荐见。又水者阴类，臣妾之道，气
盛则水泉溢。顷虹蜺纷错，暑雨滞霳，“阴胜之沴也。后
廷近习，或有离中馈之职以干外政，愿深思天变，杜
绝其萌。又自春及夏，牛多病死，疫气浸淫。《传》曰：‘思之
不睿，时则有牛祸’。意者，万机之事，陛下未躬亲乎？”晁
错曰：“五帝其臣不及，则自亲之。今朝廷贤佐虽多，然
莫能仰陛下清光。愿勤思法宫，凝就大化，以万方为
念，不以声色为娱，以百姓为忧，不以犬马为乐。臣闻
三五之君，不能免淫亢”，顾备御存乎人耳。灾兴细微，
安之不怪？及祸变已成，骇而图之，犹水决治防，病困
求药，虽复僶俛，尚何救哉！夫塞变应天，实系人事。今
霖雨即闭坊门，岂一坊一市能感发天道哉？必不然
矣。故里人呼坊门为宰相，谓能节宣风雨，天工人代，
乃为“虚设。又数年以来，公私乏竭，户口减耗，家无接
新之储，国乏俟荒之蓄。陛下近观朝市，则以为既庶
且富，试践闾陌，则百姓衣马牛之衣，食犬彘之食，十
室而九。丁壮尽于边塞，孀孤转于沟壑。猛吏奋毒，急
政破资，马困斯佚，人穷斯诈，起为奸盗，从而刑之，良
可叹也。今人贫而奢不息，法设而伪不止。长吏贪冒，
选举以私，稼穑之人少，商旅之人众。愿坦然更化，以
身先之，凋残之后，缓其力役，久弊之极，训以敦庞，十
年之外，生聚方足。臣闻太子者，君之贰，国之本，所以
守器承祧，养民赞业。愿择贤能，早建储副，安社稷，慰
黎元。”姻戚之间，谤议所集，积疑成患，凭宠生灾，爱之
适以害之也。如武三思等，“诚不宜任以机要。国家利
器，庸可久假于人！秘书监郑普思、国子祭酒叶静能
挟小道浅术，列朱紫，取银黄，亏国经，悖天道。《书》曰：‘制
治于未乱，保邦于未危’。此诚治乱安危之秋也。愿陛
下远佞人，亲有德。乳保之母，妃主之家，以时接见，无
令媟黩。”疏奏不省。俄以监察御史巡察河南道。时滑
州输丁少而封户多，每配封人，皆亡命失业。务光建
言：“通邑大都不以封，今命侯之家，专择雄奥，滑州七
县，而分封者五，王赋少于侯租，入家倍于输国。请以
封户均馀州。”又请食赋附租庸岁送，停封使，息传驿
之劳。不见纳。以考最，进殿中侍御史，迁右台。尝荐汝
州参军事李钦宪，后为名臣。卒，年四十二。